Mens de to bejlere til posten som statsminister kæmper om, hvem der er bedst til at holde asylansøgere væk fra Danmark, så forventer de danske myndigheder, at samlet set 24.000 flygtninge skal flytte ud i kommunerne i perioden 1. januar 2015 til 31. december 2016.

Vurderingen er, at de i forvejen hårdt trængte kommuner skal finde plads til 12.000 flygtninge i år og det samme antal næste år. Det fremgår af de seneste visiteringskvoter, som Udlændingestyrelsen, der hører under Justitsministeriet, sendte ud for nylig.

En flygtning, som får ophold i Danmark, bliver omfatter af regler i integrationsloven for, hvor vedkommende kan bosætte sig. Det betyder, at Udlændingestyrelsen afgør, i hvilken kommune flygtningen og eventuelt vedkommendes familie skal bo.